La reforma modifica el judici verbal possessori previst a l'article 250.1.4º de la LEC (l'antic interdicte de recobrar la possessió que té per objecte la tutela sumària de la tinença o de la possessió d'una cosa o dret per qui hagi estat despullat d'elles) i crea un procediment ad hoc més ràpid i àgil destinat a la recuperació de la possessió d'habitatges ocupats sense el consentiment dels seus legítims posseïdors.
Les característiques i novetats d'aquest nou procediment són:
1.- Podran iniciar aquest procediment la persona física que sigui propietària o posseïdora legítima per un altre títol, les entitats sense ànim de lucre amb dret a posseir-la i les entitats públiques propietàries o posseïdores legítimes d'habitatge social. Queden fora els supòsits en què el posseïdor desposseït sigui una persona jurídica en la qual no concorri la nota d'absència de lucre.
2.- L'immoble ocupat ha de tenir la consideració d'habitatge, amb independència de si és habitatge habitual o habitatge residencial, excloent els locals de negoci.
3.- El procés segueix la tramitació del judici verbal, amb les següents especialitats:
-Amb la demanda s'haurà d'acompanyar el títol en el qual l'actor fon el seu dret a posseir.
-La demanda, front el requisit d'identificació del demandat (art. 399 de la LEC), podrà dirigir-se genèricament contra els desconeguts ocupants de l'habitatge, tot i que es desconegui qui és l'autor del fet, sense perjudici de la notificació que d'ella es realitzi a qui es trobi a l'habitatge al temps de la notificació. A aquests efectes, la llei preveu que qui realitzi l'acte de comunicació podrà anar acompanyat dels agents de l'autoritat.
-El demandant pot sol·licitar amb la demanda l'immediat lliurament de la possessió de l'habitatge. En el decret d'admissió es requerirà als ocupants per a què aportin en el termini de cinc dies títol que justifiqui la seva situació possessòria. Si no s'aporta justificant suficient, el tribunal ordenarà mitjançant interlocutòria l'immediat lliurament de la possessió de l'habitatge al demandant. Contra aquesta interlocutòria no hi cabrà cap recurs i es durà a terme contra qualsevol dels ocupants que es trobin en aquell moment a l'habitatge.
-A la mateixa resolució on s'acordi el lliurament de la possessió de l'habitatge al demandant i el desallotjament dels ocupants, s'ordenarà comunicar tal circumstància, sempre que s'hagués atorgat el consentiment pels interessats, als serveis públics competents en matèria de política social, per a què, en el termini de set dies, puguin adoptar les mesures de protecció escaients.
-Si el demandat o demandats no contestessin la demanda en el termini legalment previst, es procedirà immediatament a dictar sentència. L'oposició del demandat podrà fundar-se exclusivament en l'existència de títol suficient enfront de l'actor per posseir l'habitatge o en la falta de títol per part de l'actor. La sentència estimatòria de la pretensió permetrà la seva execució, prèvia sol·licitud del demandant, sense esperar el termini de vint dies previst a l'article 548 LEC.